Ilmarista tarvis
Ilmarin, ihmetten herran,
 Selvimmän seppien pään,
 Soisin viel’ käyväksi kerran
 Ilmoilla maan pahan tään.

 Tenhosan teettäisin miekan:
 Silläkös silpoa vois
 Päältänsä myrkkyisen, viekkaan
 Kyyn kähykieliä pois!

 Vieläpä teettäisin seulan,
 Tietosan, taiteliaan,
 Oikean ihmisten-seulan,
 Kummaks’ ja kammoksi maan.

 Seula se puohdinna oisi
 Patriotismin ja muun,
 Ruumenten röykköhön loisi
 Pois nämä pieksäjät suun!

August Ahlqvist
Runot